NARIADENIE KOMISIE (ES) č. 568/2005
zo 14. apríla 2005,
ktorým sa mení a dopĺňa nariadenie Komisie (ES) č. 1159/2003, ktorým sa stanovujú podrobné pravidlá uplatňovania dovozu trstinového cukru na základe určitých colných kvót a preferenčných dohôd na hospodárske roky 2003/2004, 2004/2005 a 2005/2006 a ktorým sa menia a dopĺňajú nariadenia (ES) č. 1464/95 a (ES) č. 779/96
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnom organizovaní trhu v sektore cukru (1), a najmä na jeho článok 22 ods. 2 a jeho článok 39 ods. 6,
so zreteľom na nariadenie Rady (ES) č. 1095/96 z 18. júna 1996 o implementácii koncesií stanovených v zozname CXL vypracovanom bezprostredne po závere rokovaní podľa článku XXIV.6 GATT (2), a najmä na jeho článok 1,
keďže:
(1)
Skúsenosti nadobudnuté počas hospodárskeho roka 2003/2004, ktorý bol prvým dodávkovým obdobím s uplatnením nariadenia Komisie (ES) č. 1159/2003 (3), preukázali, že je potrebné zlepšiť vykonávacie pravidlá ustanovené týmto nariadením, najmä pokiaľ ide o určenie množstiev dodávkových povinností preferenčného cukru AKT-India.
(2)
Je potrebné, aby Komisia pred začatím príslušného dodávkového obdobia dočasne určila množstvá dodávkových povinností podľa postupu uvedeného v článku 42 ods. 2 nariadenia (ES) č. 1260/2001, aby zabezpečila požadovanú predvídateľnosť pre hladký priebeh obchodných operácií.
(3)
Počas dodávkového obdobia, keď je dostupných viac informácií o dodávkach uskutočnených v minulých rokoch, je potrebné určiť tieto množstvá s výhradou možnej zmeny v prípade, že by neskôr došlo k ich spresneniu. Bez toho, aby boli dotknuté preskúmania, ktoré je potrebné urobiť, je tiež potrebné prijať, v rámci určenia množstiev dodávkových povinností, metódu na vypracovanie nominálnych množstiev dovozných licencií, ktorých skutočný dovoz do Spoločenstva nebolo možné stanoviť.
(4)
Nariadenie (ES) č. 1159/2003 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Článok 9 nariadenia (ES) č. 1159/2003 sa nahrádza týmto:
„Článok 9
1. Komisia určí, podľa postupu uvedeného v článku 42 ods. 2 nariadenia (ES) č. 1260/2001, množstvá dodávkových povinností každej príslušnej vyvážajúcej krajiny v súlade s článkami 3 a 7 protokolu AKT a článkami 3 a 7 dohody s Indiou, ako aj článkami 11 a 12 tohto nariadenia.
2. Určenie množstiev dodávkových povinností pre jednotlivé dodávkové obdobie:
a)
sa dočasne ustanovuje pred prvým májom, ktorý predchádza príslušné obdobie;
b)
je prijaté pred 1. februárom príslušného obdobia;
c)
je počas príslušného obdobia príležitostne upravované, ak je to potrebné vzhľadom na nové informácie, a najmä kvôli vyriešeniu náležite odôvodnených osobitných prípadov.
Dodávkové povinnosti, ktoré sa berú do úvahy pri vydávaní licencií uvedených v článku 4, sa rovnajú množstvám určeným podľa prvého pododseku. V prípade potreby sa upravia v súlade s rozhodnutiami prijatými v zmysle článkov 3 a 7 protokolu AKT a dohody s Indiou.
3. Množstvá dodávkových povinností sú určené v súlade s článkami 3 a 7 protokolu AKT, článkami 3 a 7 dohody s Indiou, ako aj článkami 11 a 12 tohto nariadenia, s ohľadom najmä na:
a)
uskutočnené dodávky počas predošlých dodávkových období;
b)
množstvá deklarované ako množstvá, ktoré sa nemohli dodať, v súlade s článkom 7 protokolu AKT a dohody s Indiou.
V prípade, že nominálne množstvá, pre ktoré sa vydali dovozné licencie, prevyšujú dodávkové množstvá zistené za predošlé dodávkové obdobie, a bez ohľadu na výsledky preskúmania, ktoré musia vykonať príslušné úrady, sa nominálne množstvá licencií, ktorých skutočný dovoz do Spoločenstva nebolo možné stanoviť, pridajú do množstiev uvedených v prvom pododseku písm. a).
4. Úpravy uvedené v ods. 2 písm. c) môžu zahŕňať presuny množstiev medzi dvoma po sebe idúcimi dodávkovými obdobiami za podmienky, že sa tým nenarúša dodávkový režim uvedený v článku 39 nariadenia (ES) č. 1260/2001.
5. Súhrn množstiev dodávkových povinností pre príslušné rozdielne vyvážajúce krajiny za jednotlivé dodávkové obdobia sa dováža ako preferenčný cukor AKT - India na základe dodávkových povinností pri nulovej sadzbe.
Dodávková povinnosť na hospodárske roky 2003/2004, 2004/2005 a 2005/2006 má nasledujúce sériové číslo: ‚preferenčný cukor AKT-India: č. 09.4321‘.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. apríla 2005